(...PICT...)

MEABHRÁN MÍNIÚCHÁIN

1. COMHTHÉACS AN TOGRA

· Comhthéacs ginearálta

Sna tuarascálacha ón bPainéal agus ón gComhlacht Achomhairc in Comhphobail Eorpacha – Bearta maidir le feoil agus táirgí feola (Hormóin) [1], a ghlac Comhlacht um Réiteach Díospóide (CRD) na hEagraíochta Trádála Domhanda an 13 Feabhra 1998, cinneadh nach raibh toirmeasc an Chomhphobail ar allmhairithe feola agus táirgí feola ó eallach a cóireáladh le hormóin áirithe chun críocha fás a spreagadh i gcomhréir leis an gcomhaontú maidir le cur i bhfeidhm beart sláintíoch agus fiteashláintíoch (Comhaontú SFS). D'iarr Stáit Aontaithe Meiriceá agus Ceanada údarú ón CRD lamháltais don Chomhphobal a chur ar fionraí sna suimeanna bliantúla $116.8 milliún (dollair SAM) agus $ 11.3 milliún (dollair Cheanada) faoi seach, agus fuair siad an t-údarú sin.

Ag leanúint ón leasú a rinneadh le Treoir 2003/74/CE ó Pharlaimint na hEorpa agus ón gComhairle an 22 Meán Fómhair 2003 ar Threoir 96/22/CE ón gComhairle an 29 Aibreán 1996 maidir le toirmeasc ar úsáid substaintí áirithe a bhfuil gníomhú hormónach nó tíoróideach acu agus beta-spreagthaigh néaróige iontu, san fheirmeoireacht stoic, chuir an Comhphobal é féin i gcomhréir le rialuithe agus moltaí an CRD. Mheas na Stáit Aontaithe agus Ceanada, áfach, go raibh an tAontas ag sárú a oibleagáidí os comhair na hEagraíochta Trádála Domhanda fós agus go bhféadfaidís, dá bhrí sin, leanúint de na smachtbhannaí a chur chun feidhme. Rinne an Comhphobal agóid i gcásanna nua ós comhair na hEagraíochta Trádála Domhanda i gcoinne smachtbhannaí a bheith a bhforchur go fóill.

An 31 Márta 2008, chinn an Painéal in Na Stáit Aontaithe – Oibleagáidí sa CE a bheith ar fionraí go fóill – Díospóid maidir le hormóin agus Ceanada – Oibleagáidí sa CE a bheith ar fionraí go fóill go raibh sáruithe áirithe ar an nós imeachta déanta ag na Stáit Aontaithe agus ag Ceanada. Chinn sé freisin, áfach, nach bhfuair na Comhphobail Eorpacha réidh ina n-iomláine leis an mbeart ar cinneadh ina leith nach raibh sé i gcomhréir leis an gcomhaontú maidir le SFS sa díospóid EC - Hormóin.

An 16 Deireadh Fómhair 2008 mhalartaigh an Comhlacht Achomhairc i bpáirt cinntí an Phainéil maidir le sáruithe ar an nós imeachta agus chinn sé nach bhféadfaí seasamh le cinntí áirithe maidir leis an líomhain nach bhfuarthas réidh leis an mbeart ar cinneadh ina leith nach raibh sé i gcomhréir leis an gcomhaontú maidir le SFS. Mhol an Comhlacht Achomhairc don CRD iarraidh ar na Stáit Aontaithe, ar Cheanada agus ar na Comhphobail Eorpacha imeachtaí a thionscnamh gan mhoill faoi Airteagal 21.5 de Comhaontú um Réiteach Díospóidí na hEagraíochta Trádála Domhanda chun réiteach a fháil ar an díospóid eatarthu i dtaobh an bhfuair na Comhphobail Eorpacha réidh leis an mbeart ar cinneadh ina leith nach raibh sé comhréireach in CE – Hormóin agus maidir le an bhfuil sé fós bailí faoin dlí go bhfuil lamháltais curtha ar fionraí ag na Stáit Aontaithe agus ag Ceanada.

An 22 Nollaig 2008 d'iarr an Comhphobal comhairliúcháin maidir leis na cásanna bunaidh Hormóin leis na Stáit Aontaithe agus le Ceanada faoi Airteagal 21.5 den Chomhaontú um Réiteach Díospóidí, agus reáchtáladh na comhairliúcháin sin ina dhiaidh sin.

An tráth céanna, d'fhiosraigh an Coimisiún agus na Stáit Aontaithe an deis réiteach a fháil ar an díospóid seo gan dochar dá dtuairimí faoi seach maidir le comhsheasmhacht bhearta an Aontais leis an Eagraíocht Trádála Dhomhanda chun deireadh a chur leis an díospóid fhada thrasatlantach seo. Lorgaíodh réiteach comhchosúil le Ceanada freisin.

I mí na Bealtaine 2009, cinneadh gur réiteach praiticiúil a bheadh ann agus bealach seiftiúil chun caidreamh trádála a fheabhsú agus chun géarú na díospóide a sheachaint dá n-osclódh an tAontas cuóta ráta taraife uathrialach breise i gcás mairteola ardcháilíochta ar bhonn náisiúin bharrfhabhair agus dá laghdódh na Stáit Aontaithe méid na smachtbhannaí.

D'fhormhuin an Chomhairle, trí bhíthin litreach dár dáta an 12 Bealtaine 2009 agus a síníodh sa Ghinéiv an 13 Bealtaine 2009, an meabhrán tuisceana ábhartha idir Stáit Aontaithe Meiriceá agus an Coimisiún Eorpach maidir le hallmhairiú mairteola ó ainmhithe nár cóireáladh le hormóin fás-spreagthacha áirithe agus maidir le dleachtanna méadaithe arna gcur i bhfeidhm ag na Stáit Aontaithe ar tháirgí áirithe de chuid na gComhphobal Eorpach [2]. Déantar foráil ann maidir le socrú ina bhfuil trí chéim lena laghdófar de réir a chéile leibhéal na smachtbhannaí arna bhforchur ag na Stáit Aontaithe ar tháirgí ón Aontas, fad is a mhéadóidh an tAontas cuóta an ráta taraife de réir a chéile i gcás mairteola ardcháilíochta nár cóireáladh le hormóin fás-spreagthacha. Bunaíodh cuóta an ráta taraife i gcás mairteola ardcháilíochta arb ionann é agus 20 000 tona don chéad chéim le Rialachán (CE) Uimh. 617/2009 ón gComhairle. Sa dara céim, chuirfeadh na Stáit Aontaithe na smachtbhannaí ar fad eile ar fionraí agus mhéadódh an tAontas cuóta an ráta taraife 25 000 tona breise.

An 17 Márta 2011, shínigh an Coimisiún meabhrán tuisceana freisin idir Rialtas Cheanada agus an Coimisiún Eorpach maidir le hallmhairiú mairteola ó ainmhithe nár cóireáladh le hormóin fás-spreagthacha áirithe agus maidir le dleachtanna méadaithe arna gcur i bhfeidhm ag Ceanada ar tháirgí áirithe de chuid an Aontais Eorpaigh [3]. Leis an meabhrán tuisceana sin cuireadh na smachtbhannaí ar fad arna bhforchur ag Ceanada ar fionraí agus ordaíodh don Aontas cuóta an ráta taraife i gcás mairteola ardcháilíochta a mhéadú 1 500 tona (an chéad chéim) agus 1 700 tona breise (an dara céim). Is ionann an t-amchlár dá bhforáiltear i meabhrán na Stát Aontaithe agus i meabhrán Cheanada. Beartaítear gur cheart go dtosódh an dara céim go háirithe ar an 1 Lúnasa 2012 de réir an dá mheabhrán.

· Forais agus cuspóirí an togra

Chun a bheith in ann na méaduithe thuasluaite a dhéanamh ar chuóta an ráta taraife mar atá sé anois i gcás mairteola ardcháilíochta, go 21 500 tona (an chéad chéim) agus ina dhiaidh sin, go 48 200 tona dá bhforáiltear sa dara céim sa dá mheabhrán ag tosú ar an 1 Lúnasa 2012, ní mór tús tráthúil a chur leis an nós imeachta reachtach.

Is gá sin chun an rún a ghlac Parlaimint na hEorpa an 8 Márta 2011 a chomhlíonadh freisin, ar rún é inar iarradh ar an gCoimisiún a áirithiú go ndéanfaí na smachtbhannaí ar tháirgí ón AE a chur ar fionraí agus a ráthú go mbeadh allmhairithe mairteola isteach san AE i gcomhréir le ceanglais an AE sa réiteach ar an díospóid maidir le hormóin mhairteola [4].

2. EILIMINTÍ DLÍ AN TOGRA

· Achoimre ar an ngníomhaíocht atá beartaithe

Is é is aidhm don togra seo iarraidh ar Pharlaimint na hEorpa agus ar an gComhairle an Rialachán atá ann cheana a leasú, ar Rialachán é lena n-osclaítear taraif-chuóta uathrialach i gcás allmhairithe mairteola ardcháilíochta, chun na céimeanna atá leagtha amach sna meabhráin tuisceana a shínigh Stáit Aontaithe Mheiriceá agus Ceanada, faoi seach, a chur chun feidhme.

Thairis sin, tugtar isteach leis an leasú ailíniú a bhfuil gá leis idir cumhachtaí cur chun feidhme an Choimisiúin agus Conradh Liospóin.

· Bunús dlí

Airteagal 207 den Chonradh ar Fheidhmiú an Aontais Eorpaigh.

· Prionsabal na Coimhdeachta

Tagann an togra faoi inniúlacht eisiach an Aontais, Airteagal 3(1)(e) den Chonradh ar Fheidhmiú an Aontais Eorpaigh. Dá bhrí sin, níl feidhm ag prionsabal na coimhdeachta.

· Prionsabal na Comhréireachta

Comhlíonann an togra prionsabal na comhréireachta.

· Rogha ionstraimí

An ionstraim atá beartaithe: Rialachán ó Pharlaimint na hEorpa agus ón gComhairle.

Ní bheadh modhanna eile leormhaith ar an gcúis seo a leanas: ní mór Rialachán a leasú le Rialachán eile.

3. IMPLEACHTAÍ BUISÉADACHA

D'fhanfadh an dleacht custaim maidir le cuóta an ráta taraife seo socraithe ag nialas. Ag brath ar an gcaoi a mbeidh an margadh mairteola amach anseo, ní fhéadfar, dá bhrí sin, allmhairithe mairteola ardcháilíochta a sheoladh a thuilleadh agus úsáid á baint as an gcuóta atá ann cheana a bunaíodh le Rialachán (CE) Uimh. 810/2008 nó lasmuigh den chuóta. D'fhéadfadh caillteanas acmhainní dílse a bheith i gceist leis sin don Aontas (féach an Ráiteas Airgeadais).

2011/0169 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 617/2009 lena n-osclaítear taraif-chuóta uathrialach i gcás allmhairithe mairteola ardcháilíochta

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na Parlaimintí náisiúnta,

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) D'fhormhuin an Chomhairle, trí bhíthin litreach dár dáta an 12 Bealtaine 2009 agus a síníodh sa Ghinéiv an 13 Bealtaine 2009, meabhrán tuisceana idir Stáit Aontaithe Meiriceá agus an Coimisiún Eorpach maidir le hallmhairiú mairteola ó ainmhithe nár cóireáladh le hormóin fás-spreagthacha áirithe agus maidir le dleachtanna méadaithe arna gcur i bhfeidhm ag na Stáit Aontaithe ar tháirgí áirithe de chuid na gComhphobal Eorpach. Is é is aidhm don mheabhrán tuisceana réiteach a fháil ar an díospóid idir an tAontas Eorpach agus Stáit Aontaithe Meiriceá atá os comhair na hEagraíochta Trádála Domhanda le fada maidir le hormóin mhairteola, Comhphobail Eorpacha – Bearta maidir le feoil agus táirgí feola (Hormóin) (DS 26).

(2) Tá comhthuiscint bainte amach ag Rialtas Cheanada agus ag an gCoimisiún Eorpach, mar atá doiciméadaithe i meabhrán tuisceana arna shíniú sa Ghinéiv an 17 Márta 2011 maidir le treochlár céimeanna atá le glacadh maidir le hallmhairithe mairteola ardcháilíochta isteach san Aontas Eorpach agus maidir le leibhéal na ndleachtanna méadaithe arna gcur i bhfeidhm ag Ceanada ar tháirgí áirithe de chuid an Aontais i ndáil leis an díospóid os comhair na hEagraíochta Trádála Domhanda Comhphobail Eorpacha – Bearta maidir le feoil agus táirgí feola (Hormóin) (DS 48).

(3) Déantar foráil sa dá mheabhrán maidir le socruithe ina bhfuil trí chéim lena laghdaítear leibhéal na smachtbhannaí arna bhforchur ag na Stáit Aontaithe agus ag Ceanada ar tháirgí ón Aontas. Méadóidh an tAontas cuóta an ráta taraife de réir a chéile ar mhairteoil ardcháilíochta nár cóireáladh le hormóin fás-spreagthacha agus a chomhlíonann ina n-iomláine ceanglais eile de chuid an AE ar allmhairí.

(4) Tar éis shíniú an mheabhráin tuisceana leis na Stáit Aontaithe, osclaíodh taraif-chuóta bliantúil ar allmhairí don Chomhphobal le Rialachán (CE) Uimh. 617/2009 ón gComhairle [5], cuóta arbh ionann é agus 20 000 tona (sa chéad chéim), arna shloinneadh i meáchan an táirge i gcás mairteola ardcháilíochta atá úr, fuaraithe nó reoite agus a chumhdaítear le cóid CN 0201, 0202, 0206 10 95 agus 0206 29 91.

(5) Sa mheabhrán tuisceana le Rialtas Cheanada beartaítear méadú 1 500 tona ar an gcainníocht tosaigh 20 000 tona. Beartaítear ann freisin go gcuirfidh Ceanada na smachtbhannaí ar fad atá fós ann i leataobh gan moill a luaithe a shíneofar an meabhrán tuisceana.

(6) De réir an chláir ama atá leagtha síos leis an meabhrán tuisceana leis na Stáit Aontaithe beartaítear an taraif-chuóta sin a mhéadú 25 000 tona, nuair a thosóidh an dá Pháirtí ar an dara céim den mheabhrán tuisceana lena bhfuil sé i gceist na smachtbhannaí de chuid na Stát Aontaithe a bheidh fós fágtha a chur i leataobh.

(7) De réir an chláir ama atá leagtha síos leis an meabhrán tuisceana le Rialtas Cheanada beartaítear an taraif-chuóta sin a mhéadú 3 200 tona, nuair a thosóidh an dá Pháirtí ar an dara céim den mheabhrán tuisceana.

(8) Chun dálaí aonfhoirmeacha a áirithiú chun Rialachán (CE) Uimh. 617/2009 a chur chun feidhme ba cheart cumhachtaí cur chun feidhme a thabhairt don Choimisiún. Go háirithe, ba cheart é a thabhairt de chumhacht don Choimisiún an taraif-chuóta a chur ar fionraí, ina iomláine nó i bpáirt, mura nglacfaidh na Stáit Aontaithe nó Ceanada na céimeanna atá beartaithe i gceachtar den dá mheabhrán. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus prionsabail ghinearálta a bhaineann le meicníochtaí le haghaidh rialú na mBallstát ar fheidhmiú a chumhachtaí cur chun feidhme ag an gCoimisiún [6].

(9) Dá bhrí sin, ba cheart Rialachán (CE) Uimh. 617/2009 a leasú dá réir,

TAR ÉIS AN RIALACHÁN SEO A GHLACADH:

Airteagal 1

Leasaítear Rialachán (CE) Uimh. 617/2009 mar seo a leanas:

(1) Leasaítear Airteagal 1 mar a leanas:

(a) Cuirtear an méid seo a leanas in ionad mhír 1:

‘1. Osclaítear leis seo taraif-chuóta bliantúil ar allmhairí don Aontas arb ionann é agus 21 500 tona, arna shloinneadh i meáchan an táirge, le hordú Uimh. 09.4449, i gcás mairteola ardcháilíochta atá úr, fuaraithe nó reoite agus a chumhdaítear le cóid CN 0201, 0202, 0206 10 95 agus 0206 29 91.

(b) Cuirtear isteach mír 1a mar seo a leanas:

‘1a. Ón 1 Lúnasa 2012, méadófar an taraif-chuóta bliantúil ar allmhairí don Aontas dá dtagraítear i mír 1 go 48 200 tona, arna shloinneadh i meáchan an táirge.

(2) Cuirtear an méid seo a leanas in ionad Airteagal 2:

‘Airteagal 2

1. Déanfaidh an Coimisiún cuóta an ráta taraife dá dtagraítear in Airteagal 1 a bhainistiú i gcomhréir leis an nós imeachta dá dtagraítear in Airteagal 2a(2).

2. Féadfaidh an Coimisiún cur i bhfeidhm an taraif-chuóta dá dtagraítear in Airteagal 1 a chur ar fionraí, ina iomláine nó i bpáirt, sa chás nach nglacfaidh na Stáit Aontaithe nó Ceanada na céimeanna atá beartaithe sa mheabhrán tuisceana idir na Stáit Aontaithe agus an Coimisiún Eorpach* nó sa mheabhrán tuisceana idir Rialtas Cheanada agus an Coimisiún Eorpach**, faoi seach. Gníomhóidh an Coimisiún i gcomhréir leis an nós imeachta dá dtagraítear in Airteagal 2a(2).

--------------

* Meabhrán tuisceana idir Stáit Aontaithe Meiriceá agus an Coimisiún Eorpach maidir le hallmhairiú mairteola ó ainmhithe nár cóireáladh le hormóin fás-spreagthacha áirithe agus maidir le dleachtanna méadaithe arna gcur i bhfeidhm ag na Stáit Aontaithe ar tháirgí áirithe de chuid na gComhphobal Eorpach, arna fhormhuineadh ag an gComhairle, trí bhíthin litreach dár dáta an 12 Bealtaine 2009 agus a síníodh sa Ghinéiv an 13 Bealtaine 2009.

** Meabhrán tuisceana idir Rialtas Cheanada agus an Coimisiún Eorpach maidir le hallmhairiú mairteola ó ainmhithe nár cóireáladh le hormóin fás-spreagthacha áirithe agus maidir le dleachtanna méadaithe arna gcur i bhfeidhm ag Ceanada ar tháirgí áirithe de chuid an Aontais Eorpaigh, a síníodh sa Ghinéiv an 17 Márta 2011.'

(3) Cuirtear isteach Airteagal 2a mar a leanas:

'Airteagal 2a

1. Beidh an Coiste Bainistíochta um Chomheagraíocht na Margaí Talmhaíochta, arna bhunú le hAirteagal [195(1)] de [Rialachán (CE) Uimh. 1234/2007].[Tá 1234R2007 á athmhúnlú faoi láthair], de chúnamh ag an gCoimisiún.

2. I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.'

Airteagal 2

Tiocfaidh an Rialachán seo i bhfeidhm an seachtú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach sna Ballstáit.

Arna dhéanamh [...],

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] WT/DS26 agus 48.

[2] Doiciméad WT/DS26/28 an 30 Meán Fomhair 2009.

[3] Doiciméad WT/DS48/26 an 22 Márta 2011.

[4] Rún ó Pharlaimint na hEorpa an 8 Márta 2011 maidir le Talmhaíocht an AE agus trádáil idirnáisiúnta, 2010/2110(INI).

[5] IO L 182, 15.7.2009, lch. 1.

[6] IO L 55, 28.2.2011, lch. 13.

--------------------------------------------------